জামায়াতে ইসলামী যে পথে এগিয়ে চলেছে, তা কি বিএনপিকে উদ্বিগ্ন করে তুলেছে? অনেকের কাছে মনে হতে পারে, তরিকুল ইসলামের বক্তব্য ওই উদ্বেগেরই প্রকাশ, মনে হতে পারে, ‘ট্রাইব্যুনাল বাতিলের ব্যাপারে জামায়াতে ইসলামীর বক্তব্যের সঙ্গে বিএনপি একমত নয়’ জানানোর মধ্যে দিয়ে বিএনপির পক্ষ থেকে জামায়াতের সঙ্গে দূরত্ব প্রকাশ করা হচ্ছে। চক্ষুলজ্জার খাতিরে হয়তো বিএনপি এরকম দাবি জানাচ্ছে না, কিন্তু স্বয়ং খালেদা জিয়া যখন দ্য ওয়াশিংটন টাইমস পত্রিকায় সন্তুষ্টিপ্রকাশ করেন যে, যুদ্ধাপরাধের অভিযোগে শুধু সরকারের রাজনৈতিক প্রতিপক্ষদের বিচার করা হচ্ছে জন্যে যুক্তরাষ্ট্রের রাষ্ট্রদূতও ‘শেখ হাসিনা সরকারের সমালোচনা করেছেন’, যখন লেখেন যে, ‘গত ডিসেম্বরে ইকোনমিস্ট পত্রিকায় প্রকাশিত ইমেইল ও টেলিফোনের কথোপকথন ওই বিচারকাজ নিয়ে হাসিনা প্রশাসনের পক্ষপাতদুষ্ট আচরণের এবং কীভাবে তারা রাজনৈতিক প্রতিপক্ষকে মৃত্যুদণ্ড দেয়ার পাঁয়তারা করছে, তারই প্রমাণ দেয়’-তখন বিচারপ্রত্যাশী আমাদের বুঝতে সমস্যা হয় না যে, জিয়াউর রহমান যেমন ক্ষমতা পেয়ে জাতীয় ঐক্য ও সংহতি তৈরির নামে আমাদের জাতীয় জীবনে গভীর এক ক্ষত সৃষ্টি করে গেছেন, দালাল আইন বাতিল করেছেন, গ্রেফতারকৃত ও এমনকি সাজাপ্রাপ্ত সকল যুদ্ধাপরাধীকে ক্ষমা করে মুক্ত করেছেন, ঠিক তেমনি খালেদা জিয়াও ক্ষমতা পেলে এই ট্রাইব্যুনাল বাতিল করে দেবেন এবং অভিযুক্ত, গ্রেফতারকৃত ও সাজাপ্রাপ্ত সকলকে নিশ্চয়ই ছেড়ে দেবেন। এই আশঙ্কা আরও সুস্পষ্ট হয়ে উঠেছে এ কারণে যে, বিএনপির গঠনতন্ত্রে গত কয়েক বছর আগে এক সংশোধনী আনা হয়েছে-মুক্তিযুদ্ধের সময় এর বিরোধিতাকারী ও যুদ্ধাপরাধসংগঠনকারীদের সদস্যপদ দেয়ার ব্যাপারে বিএনপির গঠনতন্ত্রে পূর্বে যে নিষেধাজ্ঞা ছিল ওই সংশোধনীর মাধ্যমে তা তুলে নেয়া হয়েছে। এতদিন একমাত্র জামায়াতে ইসলামীই ছিল যুদ্ধাপরাধীদের রাজনৈতিক দলগত আশ্রয়স্থল, এ সংশোধনীর মাধ্যমে বিএনপিও একই পথে পা বাড়িয়েছে।